姚潔凝

姚潔凝，香港親中派政治人，民主思路成員，另外佢亦係激進親中派組織民眾聯席嘅發言人。

學歷 
 香港大學房地產理科碩士
 香港城市大學公共及社會行政榮譽文學士
 香港政治及行政學苑首屆畢業生

政治立場同生涯 
姚潔凝所屬嘅民主思路雖然有時被視為中間派或者非建制派組織，但民主思路本身就一直有代表喺行政會議入面。而姚潔凝本身喺一啲政治議題取態上亦趨向同親中派接近。

佢曾多次前往立法會發言，例如代表香港專業及資深行政人員協會，於2015年發言就行政長官普選，同親中派立場一樣，同意參選人需要過半提委會成員支持方可成為候選人嘅建議。佢又喺2018年發言支持國歌法。

喺2015年香港區議會選舉，姚潔凝出戰南區赤柱及石澳選區，結果不敵另外兩名候選人，只得752票

2019年香港區議會選舉同埋反對逃犯條例修訂草案運動期間 
喺2019年香港區議會選舉，姚潔凝出戰南區薄扶林選區，挑戰時任民主派議員司馬文，報稱政治聯繫為『獨立，溫和，中間』，但無申報民主思路作為政治聯繫。司馬文就批評佢，話唔明白姚嘅做法，又認為參選人要誠實。 

另外，喺呢次選舉入面，反對逃犯條例修訂草案運動成為焦點之一。姚潔凝曾跟蹤親中派嘅腳步，喺11月多次拉隊清理唔同地方嘅路障，其中11月17號喺紅磡海底隧道附近，佢發起清除路障，惟行動開始未夠20分鐘就因被示威者群起批評而宣吿結束，示威者大罵姚潔凝「賣港賊」、「好多冤魂呀」。另外，相對於民主派要求就元朗襲擊事件及太子站襲擊事件等警暴問題成立獨立調查委員會，雖然民調顯示建議得到八成市民同部分親中派支持，姚潔凝反建議成立「真相與和解委員會」，又強調唔好分辨對錯。

姚結果只取得164票落敗。

2019年區選過後 
2020年1月，姚潔凝連同已故全國政協委員劉迺強嘅仔劉方、激進建制派組織香港政研會成員林勁放合組組織民眾聯席。

2021年，特區政府未經諮詢或香港人同意，透過完善選舉制度條例草案修改選舉制度，大幅削減直選議席同設立政治審查之後，姚潔凝喺10月被報道有意參加年底進行嘅立法會選舉。

香港建制派人士